Arder Väli

Arder Väli (sündinud 26. detsembril 1945 Hiiumaal) on Eesti omavalitsustegelane ja endine Eesti NSV põllumajandusminister ja EKP KK põllumajandussekretär, hiljem Lääne maavanem.

Haridustee
Arder Väli on lõpetanud Kärdla Keskkooli. Aastatel 1963–1964 töötas Väli traktorist-keevitajana kolhoosis Kungla Hiiumaal, 1964 ja 1967–1970 õppis Eesti Põllumajanduse Akadeemias, kus omandas põllumajandusinsener-mehaaniku kutse, vahepeal 1964–1967 teenis Nõukogude armees (Leningradi sõjaväeringkonnas raadiojaama ülemana). 1971. aastast kuulus Väli NLKP-sse.

Töökäik
1970–1973 oli Väli insener-mehaanik Tallinna Liha- ja Konservikombinaadi Haapsalu Tootmistsehhis, 1973–1981 (teistel andmetel 1973–1980) ekspluatatsiooniosakonna juhataja, peainsener ja juhataja Eesti Põllumajandustehnika Haapsalu rajoonikoondises. 1981–1983 oli ta ENSV Riikliku Põllumajandustehnika Komitee esimehe asetäitja (teistel andmetel 1980–1983, Eesti NSV Põllumajanduse Tootmistehnika Komitee), 1983–1989 Haapsalu Rajooni TSN Täitevkomitee esimehe I asetäitja ja Haapsalu Rajooni Agrotööstuskoondise esimees (ATK-s teistel andmetel 1986–1989), 1986–1989 EKP Haapsalu Rajoonikomitee esimene sekretärArder Väli Lääne maavalitsuse kodulehel (vaadatud 14.08.2011), 1989–1990 EKP KK põllumajandussekretär (valiti EKP KK XV pleenumil 1. oktoober 1989)ERAF, SM, f. 136, s. 68513. 1990. aastal oli Väli Eesti NSV põllumajandusminister.

1990–1993 töötas Väli Eesti-Norra ühisettevõttes Estviking tegevdirektorina, 1993–1995 Eesti Krediidipanga Haapsalu filiaalis juhatajana. 1995–1999 oli ta juhataja AS-is Dirhami Sadam.

Lääne maavanemana
23. veebruarist 1999 kuni 20. juulini 1999 oli Arder Väli Lääne maavanem. Selles ametis propageeris ta juba 1928. aastal välja pakutud ideed ehitada sild üle Haapsalu lahe Noarootsi ja Haapsalu linna vahele. Väli hinnangul seoks sild Noarootsi poolsaare linna külge ja tõstaks sealset asustustihedust. "Teine asi on veel, et Noarootsist saaks siis panna väikese praami üle Voosi kurgu Vormsisse käima," soovitas Väli. "Vahemaa on seal väga lühike ja praam võiks käia täpselt nii tihedalt, kui parajasti autosid tuleb. Oledki kohe Vormsil ning ka selle hõredalt asustatud saare saaksime ehk uuesti koloniseeritud."Argo Ideon, Toomas Sildam "Maavanem Arder Väli ehitaks silla üle lahe" Postimees, 22.03.1999 (vaadatud 14.08.2011)

Valitsus vabastas Väli ametist Jõgevamaal maavalitsuste suvepäevadel alkoholijoobes viibimise tõttu"Arder Väli teenistusest vabastamine" Riigi Teataja (vaadatud 14.08.2011). Teda süüdistati ka kohalviibinud naiste ahistamises, ent see ei olnud vabastamise põhjus. Väli ise eitas ahistamist: "Ma olen sellise kasvatusega, et pole võimeline kedagi ahistama. Aga võib olla juhtus nii, et nad said teisiti aru."Eve Heinla "Ahistajast maavanem Arder Väli sai ametist priiks" Õhtuleht, 21. juuli 1999 (vaadatud 14.08.2011)

Haapsalu linnavolikogu esimehena
2005. aastal valis Haapsalu linnavolikogu V koosseis Väli linnavolikogu esimeheks.Lehte Ilves "Haapsalu volikogu juhivad Arder Väli ja Kalju Aigro" Lääne Elu, 27. oktoober 2005 (vaadatud 14.08.2011) 25. jaanuaril astus Väli Keskerakonna fraktsioonist välja. Et sellega langes fraktsiooni liikmete arv alla nõutud nelja liikme piiri, lakkas fraktsioon olemast ning Keskerakond kaotas ka koha volikogu juhatuses.

2008. aastal kutsus Haapsalu linnavolikogu keskfraktsioon Arder Väli volikogu esimehe kohalt tagasi. Tagasikutsumise algatajad, Haapsalu keskerakondlaste juht Jaanus Karilaid ja Natalia Koropets tegid ettepaneku valida linnavolikogu uueks esimeheks Andreas RahuvarmMadis Taras "Keskerakond kutsub Haapsalu linnavolikogu esimehe tagasi" EPL, 22. jaanuar 2008 (vaadatud 14.08.2011), kuna koalitsioonileppe kohaselt kuulus volikogu esimehe koht Keskerakonnale, Väli polnud aga enam ei Keskerakonna ega ka volikogu ühegi fraktsiooni liige. Ehkki Väli viivitas teadaandega volikogu istungi lõpuniLehte Ilves "Arder Väli jätkamine Haapsalu linnavolikogu esimehena selgub homsel istungil" Lääne Elu, 28. veebruar 2008 (vaadatud 14.08.2011), astus ta lõpuks ikkagi ise tagasiLehte Ilves "Arder Väli teatas tagasiastumisest" Lääne Elu, 1. märts 2008 (vaadatud 14.08.2011).

Viited

 Välislingid 
Arder Väli Lääne maavalitsuse kodulehel
Ahistajast maavanem Arder Väli sai ametist priiks

Kategooria:Lääne maavanemad
Kategooria:EKP Keskkomitee büroo liikmed
Kategooria:Eesti Keskerakonna poliitikud
Kategooria:NSV Liidu Ülemnõukogu saadikud
Kategooria:Eesti NSV ministrid
Kategooria:Eesti põllumajandustegelased
Kategooria:Sündinud 1945
Kategooria:EKP rajoonikomiteede esimesed sekretärid
Kategooria:Haapsalu linnavolikogu liikmed